O **Bach-Werke-Verzeichnis** ou **BWV** (*Catálogo de Obras de Bach*) é o sistema de numeración usado para identificar as composicións musicais de Johann Sebastian Bach. O prefixo BWV, seguido polo número de obra, é a identificación das obras de Bach. As obras deste catálogo están agrupadas temáticamente, non cronoloxicamente. O título completo do catálogo é *Thematisch-systematisches Verzeichnis der musikalischen Werke von Johann Sebastian Bach* (*Catálogo Temático-Sistemático de Composicións Musicais de Johann Sebastian Bach*).

Por extensión, BWV é o sistema de numeración das obras de Bach que se emprega na actualidade. En ocasións mencionase a serie BWV como *números Schmieder*, e é citada como S.130, en lugar de BWV 130, se ben esa práctica é minoritaria.

Historia
--------

O rexistro das obras de Bach, ou *Bach-Werke-Verzeichnis* (*Catálogo de Obras de Bach*), abreviado BWV, foi elaborado por Wolfgang Schmieder, e foi presentado en 1950. Dende a súa creación experimentou varias melloras e correccións, aínda que estas non afectaron á súa estrutura básica. Este catálogo pasou a substituír os da Bach Gesellschaft, que entre 1850 e 1900 publicara a obra completa de Bach en 46 volumes.

O descubrimento de máis obras de Bach e a omisión doutras que lle foran atribuídas anteriormente levou a que a numeración sexa parcialmente incompleta e tivo que ser ampliada con outras obras despois do número 1080.

Posteriormente á aparición do catálogo *Bach-Werke-Verzeichnis* apareceron outros catálogos como o *Bach Compendium*, comezado en 1985. Por outra banda, o catálogo Zwang presenta un sistema alternativo para enumerar as cantatas BWV 1–215 e 248–249 tendo en conta a data de composición.

A edición de 1990 do catálogo BWV é ISBN 3-7651-0255-5.

Notación
--------

A orde adoita expresarse do seguinte xeito: primeiro o título e se é necesario a tonalidade da obra, a continuación o número, e finalmente, en ocasións, o ano de composición, no caso de que sexa coñecido. Por exemplo: *Misa en sol menor, BWV 235* (circa 1738). É posible tamén encontrar unha mesma obra baixo a denominación de varios números Schmieder, por exemplo: *Das wohltemperierte Klavier* (BWV 846-893).

Nalgúns casos adoita sinalarse o obra polo seu título en alemán, seguida do *número Schmieder* e o número de orde da sección dentro da obra. Deste xeito, na cantata *Herz und Mund und Tat und Leben, BWV 147* (*O corazón, a boca, os feitos e a vida*), o coro que pecha a segunda parte pode citarse do seguinte xeito: *"Jesus bleibet meine Freude"*, BWV 147,10 (é dicir, a décima sección do *número Schmieder* 147). Pode ocorrer que Bach tivera composto varias versións dunha mesma obra, o que se sinala cunha letra ao final do *número Schmieder*. Por exemplo, a cantata secular *Was mir behagt, ist nur die muntre Jagd, BWV 208* (*Cantata da caza*), presentouse tamén como cantata sacra, e figura no catálogo como BWV 208a.

Estrutura do catálogo
---------------------

As obras de Bach deste catálogo están agrupadas en dúas grandes seccións: primeiro a música vocal (BWV 1-524) e despois a música instrumental (BWV 525-1127). Dentro destas dúas seccións as obras están agrupadas por xéneros e non por data, polo que un BWV menor non indica que sexa unha composición temperá. Existe tamén un apéndice do catálogo, denominado **BWV Anh**, con obras das que só sobreviviron fragmentos, consideradas perdidas etc.

Cómpre ter en conta que Bach non asignaba o tradicional número de opus ás súas obras, e que imprimiu poucas das súas composicións en vida, o que provocou e segue a provocar problemas de datación e atribución. Tamén hai que ter en conta que as súas obras caeron no esquecemento ata que no século XIX Felix Mendelssohn fomentou o seu redescubrimento para o gran público. Tales circunstancias significaron que as obras de Bach tiveran unha clasificación problemática, o que exixiu unha intensa investigación musicolóxica.

O catálogo está estruturado do seguinte xeito:

| **Número** | **Xénero** | **Divisións internas** |
| --- | --- | --- |
| 1-224 | Cantatas |  |
| 225-524 | Outras composicións vocais | 225-231: Motetes.232-242: Misas.243: *Magnificat.244-247: Paixóns.248-249: Oratorios.250-524: Composicións corais.* |
| 525-771 | Composicións para órgano |  |
| 772-994 | Pezas para teclado |  |
| 995-1013 | Música para instrumentos a *solo* | 995-1000 e 1006a: Obras para laúde solo.1001-1006: Sonatas e partitas para violín solo.1007-1012: Suites para violonchelo solo.1013: Partita para frauta solo. |
| 1014-1040 | Música de cámara | 1014-1023: Sonatas para violín e teclado.1027-1029: Sonatas para viola da gamba e teclado.1030-1035: Sonatas para frauta e teclado.1036-1040: Trío-sonatas. |
| 1041-1071 | Obras orquestrais | 1041-1065: Concertos para solista e orquestra.1079: *Musikalisches Opfer*.1080: *Die Kunst der Fuge*. |
| 1072-1080 | Obras contrapuntísticas | 1072-1078: canons.1066-1071: Aberturas e Sinfonías. |
| 1081-1127 | Últimas atribucións |  |

A abreviatura *Anh.* refírese ao apéndice (*Anhang*) do catálogo, distribúese do seguinte xeito: *Anh.* 1-23 agrupa obras perdidas e fragmentarias, *Anh.* 24-155 obras dudosas e *Anh.* 156-189 as falsas atribucións.

A expresión *deest* (do latín *de*, negación, e *est*, estar) ou o seu plural (*desunt*), usada en certos catálogos das obras de Bach (mais non como número BWV) significa simplemente que carece de *número Schmieder*, sexa polas dúbidas da súa atribución, polo seu recente descubrimento ou por calquera outro motivo argumentado polo seu editor.

Notas
-----

1. 1 2 3  Bach Digital (ed.). "Bach Works Catalogue (Bach-Werke-Verzeichnis, BWV)" (en inglés). Arquivado dende o orixinal o 01 de xullo de 2015. Consultado o 24 de decembro de 2014.
2. ↑  Hans T. David & Arthur Mendel, eds. (1998). The New Bach Reader: A Life of Johann Sebastian Bach in Letters and Documents ((Revised and expanded by Christoph Wolff) edición). NY: Norton. p. 504. ISBN 0-393-31956-3
3. ↑  bach-cantatas.com (ed.). "Index to References to Bach Cantatas & Other Vocal Works Bach Compendium" (en inglés). Consultado o 12 de marzo de 2015.
4. ↑  Universidade de Quebec (ed.). "Johann Sebastian Bach. Correspondance Catalogues Zwang - Schmeider" (en francés). Archived from the original on 13 de decembro de 2005. Consultado o 12 de marzo de 2015.
5. ↑  bach-cantatas.com (ed.). "BWV & BWV Anh Lists" (en inglés). Consultado o 12 de marzo de 2015.
6. ↑  Enrique M. Miura, *J. S. Bach.* Península, Barcelona, 2001, páx 355.
7. ↑  bach-cantatas.com (ed.). "BWV Numbering System. Part 3" (en inglés). Consultado o 12 de marzo de 2015.

Véxase tamén
------------

### Bibliografía

* Wolfgang Schmieder (editor). *Thematisch-systematisches Verzeichnis der musikalischen Werke von Johann Sebastian Bach*. Leipzig: Breitkopf & Härtel, 1950. Unaltered up unto its eighth printing in 1986.
	+ (2) Second edition: *Thematisch-systematisches Verzeichnis der musikalischen Werke von Johann Sebastian Bach: Bach-Werke-Verzeichnis, überarbeitete und erweiterte Ausgabe*. Wiesbaden: Breitkopf & Härtel, 1990. ISBN 3-7651-0255-5 - ISBN 978-3-7651-0255-4
	+ (2a) Alfred Dürr, Yoshitake Kobayashi (eds.), Kirsten Beißwenger. *Bach Werke Verzeichnis: Kleine Ausgabe, nach der von Wolfgang Schmieder vorgelegten 2. Ausgabe*. Prefacio en inglés e alemán. Wiesbaden: Breitkopf & Härtel, 1998. ISBN 3-7651-0249-0 - ISBN 978-3-7651-0249-3

### Outros artigos

* Catálogo musical

### Ligazóns externas

* Catálogo completo
* Wolf's Thematic Index of the Works of the Great Composers

| * v
* c
* e
Johann Sebastian Bach |
| --- |
| Composicións | 

|  |  |
| --- | --- |
| Agrupadasen BWV | 
* 1–224 Cantatas
* 225–231 Motetes
* 232–243 Música relixiosa en latín
* 244–249 Paixóns e oratorios
* 250–438 Corais harmonizados
* 439–524 Cancións e arias
* 525–771 Composicións para órgano
* 772–994 Outras composicións para teclado
* 995–1013 Outros instrumentos a solo: laúde, violín, cello, frauta
* 1014–1040 Música de cámara
* 1041–1071 Obras orquestrais: concertos para violín, *Concertos de Brandenburgo*, concertos para teclado, suites orquestrais
* 1072–1080 Obras contrapuntísticas
* 1081-Anh. Últimas atribucións; obras perdidas e especulacións

 |
| Máis información | 
* Cantatas
* Cantata relixiosa
* Cantata coral
* Fugas
* Obras impresas en vida
* Transcripcións
* Neue Bach-Ausgabe

 |

 | Selo de 1722 de Johann Sebastian Bach, empregado durante os seus anos en Leipzig. Contén as letras 'J S B' superpostas sobre a súa imaxe en espello. O conxunto está rematado por unha coroa. |
| Personalidades | 
* Familia
* Alumnos
* Biógrafos e estudosos: Forkel, Rust, Spitta, Terry, Schmieder, Dürr

 |
| Organizacións | 
* Bach Gesellschaft
* Neue Bachgesellschaft
* Bach-Archiv Leipzig
* Johann-Sebastian-Bach-Institut
* Internationale Bachakademie Stuttgart

 |
| Lugares | 
* Casa de Bach (Eisenach)
* Casa de Bach (Köthen)
* Café Zimmermann
* St. Thomas Church, Leipzig

 |
| Outros tópicos | 
* Motivo BACH
* Festival Bach
* Concursos e premios: International Johann Sebastian Bach Competition, Royal Academy of Music Bach Prize

 |

|  |  |
| --- | --- |
| Control de autoridades | 
* Wd: Q214203
* EBID: ID
* MusicBrainz: ID

 |